చందా కొచ్చర్‌పై ఈడీ ప్రశ్నల వర్షం
- రాత్రి ఎనిమిది గంటల వరకు సాగిన సోదాలు
- ఉదయం 4 గంటల వరకు ప్రశ్నించిన అధికారులు
- మధ్యాహ్నం తరువాత రెండో దశ విచారణ పర్వం..
ముంబై : అవినీతి ఆరోపణలు ఎదుర్కొంటున్న ఐసీఐసీఐ బ్యాంక్‌ మాజీ సీఈవో చందా కొచర్‌ శనివారం ఎన్‌ఫోర్స్‌మెంట్‌ డైరెక్టరేట్‌ విచారణకు హాజరయ్యారు. కాగా ఈడీ విచారణకు చందాకొచ్చర్‌ భర్త దీపక్‌ కొచ్చర్‌, వీడియోకాన్‌ మేనేజింగ్‌ డైరక్టర్‌ వేణుగోపాల్‌ ధూత్‌ కూడా హాజరయ్యారు. ప్రయివేట్‌ కంపెనీలకు మంజూరు చేసిన రుణాల విషయంలో చందా కొచర్‌పై ఐసీఐసీఐను మోసగించడం, క్రిమినల్‌ కుట్ర ఆరోపణలు ఉన్నాయి. ఈ నేపథ్యంలో వీడియోకాన్‌ గ్రూప్‌కు ఐసీఐసీఐ బ్యాంకు రూ. 1,875 కోట్ల రుణాలిచ్చిన కేసులో దర్యాప్తు వేగవంతం చేసిన ఈడీ... చందా కొచర్‌తో పాటు వీడియోకాన్‌ ప్రమోటర్‌ వేణుగోపాల్‌ ధూత్‌ నివాసాల్లో శుక్రవారం పొద్దుపోయే వరకు ఏకకాలంలో సోదాలు నిర్వహించారు. చందాకొచ్చర్‌ ఇంట్లో రాత్రి 8 గంటల వరకు ఈడీ సోదాలు నిర్వహించింది. మరోవైపు దూత్‌ ఇంట్లో రాత్రి 11 గంటల వరకు ఈడీ సోదాలు జరిగాయి. అయితే శనివారం ఉదయం 4 గంటల వరకు ఈడీ చందాకొచ్చర్‌ను ప్రశ్నించినట్టుగా సమాచారం. దీనికి కొనసాగింపుగా కొచ్చర్‌ను ఈడీ తన కార్యాలయంలో విచారణకు హాజరు కావాల్సిందిగా కూడా కొరింది. దీంతో ఉదయం 11.00 గంటల ప్రాంతంలో కొచ్చర్‌ ఈడీ కార్యాలయంలో విచారణకు హాజరయ్యారు. ఈడీ విచారణ అనంతరం చందా కొచ్చర్‌ మధ్యాహ్నం ఇంటికి వెళ్లిపోగా.. ఆమె భర్త దీపక్‌ కొచ్చర్‌, వేణుగోపాల్‌ ధూత్‌ మాత్రం పొద్దుపోయే వరకు ఈడీ కార్యాలయంలోనే ఉన్నారు. 2012లో వీడియోకాన్‌ గ్రూప్‌నకు రూ.3250కోట్ల విలువైన రుణాలను మంజూరు చేసేందుకు క్విడ్‌ప్రోకో ప్రాతిపదికన సాయం చేసినట్లు చందాకొచ్చర్‌ ఆరోపణలు ఎదుర్కొంటున్నారు. ఈ నేపథ్యంలో సీబీఐ, ఆదాయపు పన్ను శాఖ అధికారులు ఈ కేసును ఏకకాలంలో విచారణకు చేపట్టారు. ఐసీఐసీఐ కూడా స్వతంత్ర దర్యాప్తునకు ఆదేశించింది. ఈ క్రమంలో అవకతవకలు జరిగినట్టు ప్రాథమిక విచారణలో నిర్ధరించిన సీబీఐ వారిపై ఎఫ్‌ఐఆర్‌ నమోదు చేసింది. రుణ మంజూరుకు ప్రతిగా చందాకొచ్చర్‌ భర్త దీపక్‌ కొచ్చర్‌కు చెందిన కంపెనీల్లో వీడియోకాన్‌ పెట్టుబడులు పెట్టినట్లు ఆరోపణలు ఉన్నాయి. ఈ నేపథ్యంలోనే కొచ్చర్‌ పదవికి ఎసరు వచ్చిన సంగతి తెలిసిందే.
మీ స్నేహితులకు రికమెండ్ చెయ్యండి